SK Úradný vestník Európskej únie C 77/2

Oznámenie o začatí antidumpingového konania týkajúceho sa dovozu určitých bezšvíkových rúr a rúrok zo železa alebo ocele pôvodom z Chorvátska, Rumunska, Ruska a Ukrajiny, o začatí predbežného preskúmania antidumpingových ciel na dovoz určitých bezšvíkových rúr a rúrok zo železa alebo nelegovanej ocele pôvodom, okrem iného, z Ruska a Rumunska a o začatí predbežného preskúmania antidumpingových ciel na dovoz určitých bezšvíkových rúr a rúrok zo železa alebo nelegovanej ocele pôvodom z Chorvátska a Ukrajiny

(2005/C 77/02)

V súlade s článkom 5 nariadenia Rady (ES) č. 384/96 (1) („základné nariadenie“) bol Komisii predložený podnet, ktorý uvádza, že dovoz určitých bezšvíkových rúr a rúrok zo železa alebo ocele pôvodom z Chorvátska, Rumunska, Ruska a Ukrajiny („príslušné krajiny“) je dumpingový, a tým spôsobuje značnú ujmu výrobnému odvetviu Spoločenstva.

1. Podnet

Podnet bol predložený 14. februára 2005 Obranným výbor priemyslu bezšvíkových oceľových rúr Európskej únie („navrhovateľ“) v mene výrobcov, ktorí predstavujú podstatnú časť, v tomto prípade viac ako 50 %, celkovej výroby určitých bezšvíkových rúr a rúrok zo železa alebo ocele.

2. Výrobok

Údajným dumpingovým výrobkom sú určité bezšvíkové rúry a rúrky zo železa alebo ocele s kruhovým prierezom s vonkajším priemerom maximálne 406,4 mm, s hodnotou uhlíkového ekvivalentu (CAV) maximálne 0,86 podľa vzorca a chemickej analýzy Medzinárodného inštitútu zvárania (IIW), pôvodom z Chorvátska, Rumunska, Ruska a Ukrajiny („príslušný výrobok“), zvyčajne označované kódmi KN ex 7304 10 10, ex 7304 10 30, ex 7304 21 00, ex 7304 29 11, ex 7304 31 99, ex 7304 39 59, 7304 39 91, 7304 39 93, ex 7304 51 99, ex 7304 59 91 a ex 7304 59 93. Tieto kódy KN slúžia len na informačné účely.

Tento výrobok rovnako zahnuje výrobok, na ktorý sa vzťahuje nariadenie Rady (ES) č. 2320/97 a nariadenie Rady (ES) č. 348/2000, a ktorý je predmetom predbežného preskúmania ako je uvedené v oddieli 10 tohto oznámenia, t. j. určité bezšvíkové rúry a rúrky zo železa alebo nelegovanej ocele pôvodom z Chorvátska, Rumunska, Ruska a Ukrajiny spadajúce pod kódy KN 7304 10 10, 7304 10 30, 7304 31 99, 7304 39 91 a 7304 39 93.

3. Tvrdenie o dumpingu

Tvrdenie o dumpingu v prípade Chorvátska, Rumunska a Ruska je založené na porovnaní vytvorenej normálnej hodnoty a vývoznej ceny príslušného výrobku do Spoločenstva.

S ohľadom na ustanovenia článku 2 ods. 7 základného nariadenia stanovil navrhovateľ normálnu hodnotu pre Ukrajinu na základe vytvorenej normálnej hodnoty v krajine s trhovým hospodárstvom, ktorá je uvedená v odseku 5.1. písm. d) tohto oznámenia. Tvrdenie o dumpingu je založené na porovnaní normálnej hodnoty, takto vytvorenej, a vývoznej ceny príslušného výrobku pri jeho vývoze do Spoločenstva.

Na základe toho je stanovené dumpingové rozpätie výrazné pre všetky príslušné vyvážajúce krajiny.

4. Tvrdenie o ujme

Navrhovateľ predložil dôkaz, že dovoz príslušného výrobku z Chorvátska, Rumunska, Ruska a Ukrajiny predstavuje z individuálneho ale aj celkového hľadiska významný podiel na trhu v Spoločenstve, a že tento podiel dokonca vzrástol.

Objem a cena dovezených príslušných výrobkov má, okrem iného, údajne negatívny dopad na predané množstvá a úroveň cien účtovaných priemyselným odvetvím Spoločenstva, čo sa v značnej miere negatívne prejavilo na celkovom výkone, finančnej situácii a zamestnanosti priemyselného odvetvia Spoločenstva.

5. Postup

Keďže Komisia po konzultácii s poradným výborom stanovila, že podnet bol predložený priemyselným odvetvím Spoločenstva alebo v jeho mene, a že existujú dostatočné dôkazy na začatie konania, začína týmto prešetrovanie v súlade s článkom 5 základného nariadenia.

5.1. Postup stanovenia dumpingu a ujmy

Na základe prešetrovania sa stanoví, či je príslušný výrobok pôvodom z Chorvátska, Rumunska, Ruska a Ukrajiny dumpingový a či tento dumping spôsobuje ujmu.

a) Výber vzoriek

Vzhľadom na zjavne veľký počet strán zúčastnených na tomto konaní sa Komisia v súlade s článkom 17 základného nariadenia môže rozhodnúť o pristúpení k výberu vzoriek.

i) Výber vzoriek v prípade vývozcov/výrobcov v Rusku a na Ukrajine

Aby sa Komisia mohla rozhodnúť o nevyhnutnosti výberu vzoriek a v kladnom prípade vzorku vybrať, všetci vývozcovia/výrobcovia alebo zástupcovia konajúci v ich mene sú týmto vyzvaní na prihlásenie sa kontaktovaním Komisie a predložením nasledujúcich údajov o ich spoločnosti či spoločnostiach v lehote stanovenej v odseku 6 písm. b) bod i) a vo forme uvedenej v odseku 7 tohto oznámenia:

— meno, adresa, e-mailová adresa, číslo telefónu a faxu a/alebo telexu a kontaktná osoba,

— obrat v miestnej mene a objem príslušného výrobku v tonách predaného na vývoz do Spoločenstva v období od 1. januára 2004 do 31. decembra 2004,

— obrat v miestnej mene a objem predaja príslušného výrobku v tonách predaného na domácom trhu v období od 1. januára 2004 do 31. decembra 2004,

— informácie o tom, či má spoločnosť v úmysle požiadať o individuálne rozpätie (individuálne rozpätie (2) môže požadovať len výrobca),

— presný popis činnosti spoločnosti vzhľadom na výrobu príslušného výrobku,

— meno a presný popis činnosti všetkých prepojených spoločností (3) zapojených do výroby a/alebo predaja (domáceho či na vývoz) príslušného výrobku,

— iné príslušné informácie, ktoré by Komisii pomohli pri výbere vzorky,

— súhlas spoločnosti s jej začlenením do výberu vzoriek, čo znamená poskytnutie odpovedí na dotazník a súhlas s prešetrením týchto odpovedí na mieste.

Komisia sa za účelom získania informácií nevyhnutných pre výber vzoriek týkajúcich sa vývozcov/výrobcov navyše obráti na orgány krajín vývozu a na akékoľvek známe združenia vývozcov/výrobcov.

ii) Výber vzoriek v prípade dovozcov

Aby sa Komisia mohla rozhodnúť o nevyhnutnosti výberu vzoriek a v kladnom prípade vzorku vybrať, všetci dovozcovia alebo zástupcovia konajúci v ich mene sú týmto vyzvaní na prihlásenie sa kontaktovaním Komisie a predložením nasledujúcich údajov o ich spoločnosti či spoločnostiach v lehote stanovenej v odseku 6 písm. b) bod i) a vo forme uvedenej v odseku 7 tohto oznámenia:

— meno, adresa, e-mailová adresa, číslo telefónu a faxu a/alebo telexu a kontaktná osoba,

— celkový obrat spoločnosti v období od 1. januára 2004 do 31. decembra 2004 vyjadrený v eurách,

— celkový počet zamestnancov,

— presný popis činnosti spoločnosti vzhľadom na príslušný výrobok,

— objem dovozu a ďalšieho predaja príslušného výrobku pôvodom z Chorvátska, Rumunska, Ruska a Ukrajiny na trhoch Spoločenstva vyjadrený v tonách a jeho hodnota v eurách v období od 1. januára 2004 do 31. decembra 2004,

— meno a presný popis činnosti všetkých prepojených spoločností zapojených do výroby a/alebo predaja príslušného výrobku,

— akékoľvek iné príslušné informácie, ktoré by Komisii pomohli pri výbere vzorky,

— súhlas spoločnosti s jej začlenením do výberu vzoriek, čo znamená poskytnutie odpovedí na dotazník a súhlas s prešetrením týchto odpovedí na mieste.

Komisia sa za účelom získania informácií nevyhnutných pre výber vzoriek týkajúcich sa dovozcov navyše obráti na akékoľvek známe združenia dovozcov.

iii) Výber vzoriek v prípade výrobcov Spoločenstva

Vzhľadom na veľký počet výrobcov Spoločenstva podporujúcich podnet má Komisia v úmysle prešetriť ujmu spôsobenú priemyselnému odvetviu Spoločenstva prostredníctvom výberu vzoriek.

Aby sa Komisii umožnil výber vzoriek, všetci výrobcovia Spoločenstva sú týmto vyzvaní na predloženie nasledujúcich údajov o ich spoločnosti či spoločnostiach v lehote stanovenej v odseku 6 písm. b) bod i) tohto oznámenia:

— meno, adresa, e-mailová adresa, číslo telefónu a faxu a/alebo telexu a kontaktná osoba,

— celkový obrat spoločnosti v období od 1. januára 2004 do 31. decembra 2004 vyjadrený v eurách,

— presný popis činnosti spoločnosti vzhľadom na výrobu príslušného výrobku,

— hodnota predaja príslušného výrobku na trhu Spoločenstva v období od 1. januára 2004 do 31. decembra 2004 vyjadrený v eurách,

— objem predaja príslušného výrobku na trhu Spoločenstva v období od 1. januára 2004 do 31. decembra 2004 vyjadrený v tonách,

— objem výroby príslušného výrobku v období od 1. januára 2004 do 31. decembra 2004 vyjadrený v tonách,

— meno a presný popis činnosti všetkých prepojených spoločností (4) zapojených do výroby a/alebo predaja príslušného výrobku,

— akékoľvek iné príslušné informácie, ktoré by Komisii pomohli pri výbere vzorky,

— súhlas spoločnosti s jej začlenením do výberu vzoriek, čo znamená poskytnutie odpovedí na dotazník a súhlas s prešetrením týchto odpovedí na mieste.

iv) Konečný výber vzoriek

Všetky zúčastnené strany, ktoré si želajú predložiť akékoľvek príslušné informácie týkajúce sa výberu vzoriek tak musia urobiť v lehote stanovenej v odseku 6 písm. b) bod ii) tohto oznámenia.

Komisia má v úmysle pristúpiť k záverečnému výberu vzoriek po porade s príslušnými stranami, ktoré vyjadrili ochotu byť začlenené do výberu vzoriek.

Spoločnosti začlenené do výberu vzoriek musia predložiť odpovede na dotazník v lehote stanovenej v odseku 6 písm. b) bod iii) tohto oznámenia a spolupracovať v rámci prešetrovania.

V prípade nedostatočnej spolupráce môže Komisia svoje zistenia založiť v súlade s článkom 17 ods. 4 a článkom 18 základného nariadenia na dostupných skutočnostiach. Zistenia založené na dostupných skutočnostiach môžu byť pre príslušnú stranu menej priaznivé, ako je uvedené v odseku 8 tohto oznámenia.

b) Dotazníky

S cieľom získať informácie nevyhnutné na prešetrovanie zašle Komisia dotazníky výrobnému odvetviu Spoločenstva začlenenému do výberu vzoriek a všetkým združeniam výrobcov v Spoločenstve, vývozcom/výrobcom v Rusku a na Ukrajine začleneným do výberu vzoriek, vývozcom/výrobcom v Chorvátsku a Rumunsku, všetkým združeniam vývozcov/výrobcov, dovozcom začleneným do výberu vzoriek, všetkým združeniam dovozcov uvedeným v podnete a orgánom príslušných krajín vývozu.

i) Vývozcovia/výrobcovia v Chorvátsku a Rumunsku a dovozcovia

Všetky takéto zúčastnené strany by mali bezodkladne kontaktovať Komisiu faxom, najneskôr však v lehote stanovenej v odseku 6 písm. a) bod i) tohto oznámenia, s cieľom zistiť, či sú v podnete uvedené a v prípade potreby požiadať o dotazník, keďže že lehota uvedená v odseku 6 písm. a) bod ii) tohto oznámenia platí pre všetky zúčastnené strany.

ii) Vývozcovia/výrobcovia v Rusku a na Ukrajine požadujúci individuálne rozpätie

Vývozcovia/výrobcovia v Rusku a na Ukrajine požadujúci individuálne rozpätie na účely uplatňovania článku 17 ods. 3 a článku 9 ods. 6 základného nariadenia musia vyplnené dotazníky predložiť v lehote stanovenej v odseku 6 ods. a) bod ii) tohto oznámenia. Z tohto dôvodu musia požiadať o dotazníky v lehote stanovenej v odseku 6 písm. a) bod i) tohto oznámenia. Zúčastnené strany si však musia byť vedomé skutočnosti, že ak sa v prípade vývozcov/výrobcov pristúpi k výberu vzoriek, Komisia sa môže rozhodnúť, že pre ne nevypočíta individuálne rozpätie, ak by bol počet vývozcov/výrobcov taký veľký, že individuálne prešetrovanie by bolo nadmieru obtiažne a prekážalo by včasnému ukončeniu prešetrovania.

c) Zhromažďovanie informácií a vypočutie

Týmto sa všetky zúčastnené strany vyzývajú, aby oznámili svoje stanoviská, predložili informácie iné ako odpovede na dotazník a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v odseku 6 písm. a) bod ii) tohto oznámenia.

Komisia môže navyše vypočuť zúčastnené strany, a to za predpokladu, že predložia žiadosť, ktorá preukáže, že na ich vypočutie existujú konkrétne dôvody. Táto žiadosť sa musí predložiť v rámci lehoty stanovenej v odseku 6 písm. a) bod iii) tohto oznámenia.

d) Výber krajiny s trhovým hospodárstvom

V súlade s článkom 2 ods. 7 písm. a) základného nariadenia sa na účely stanovenia normálnej hodnoty v súvislosti s Ukrajinou uvažuje o Rumunsku ako o vhodnej krajine s trhovým hospodárstvom. Týmto sa všetky zúčastnené strany vyzývajú, aby sa vyjadrili k vhodnosti tohto výberu v osobitnej lehote stanovenej v odseku 6 písm. c) tohto oznámenia.

e) Štatút trhového hospodárstva

V prípade vývozcov/výrobcov na Ukrajine, ktorí predložia žiadosť a poskytnú dostatočné dôkazy, že svoju činnosť vykonávajú v súlade s podmienkami trhového hospodárstva, t.j. že spĺňajú kritériá stanovené v článku 2 ods. 7 písm. c) základného nariadenia, bude normálna hodnota stanovená v súlade s článkom 2 ods. 7 písm. b) základného nariadenia. Vývozcovia/výrobcovia, ktorí majú v úmysle predložiť riadne odôvodnenú žiadosť tak musia urobiť v lehote stanovenej v odseku 6 písm. d) tohto oznámenia. Komisia zašle formuláre žiadosti všetkým vývozcom/výrobcom na Ukrajine uvedeným v podnete a všetkým združeniam vývozcov/výrobcov uvedeným v podnete, ako aj ukrajinským orgánom.

5.2. Postup hodnotenia záujmu Spoločenstva

V prípade, ak sú tvrdenia o dumpingu a ním spôsobenej ujme opodstatnené, príjme sa v súlade s článkom 21 základného nariadenia rozhodnutie, či by prijatie antidumpingových opatrení nebolo v rozpore so záujmom Spoločenstva. Za týmto účelom sa môžu priemyselné odvetvie Spoločenstva, dovozcovia, ich zastupujúce združenia, reprezentatívni používatelia a organizácie zastupujúce spotrebiteľov, pokiaľ preukážu, že medzi ich činnosťou a príslušným výrobkom existujú objektívne súvislosti, vo všeobecnej lehote stanovenej v odseku 6 písm. a) bod ii) tohto oznámenia prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu v lehote stanovenej v odseku 6 písm. a) bod iii) tohto oznámenia požiadať o vypočutie, pokiaľ uvedú osobitné dôvody na ich vypočutie. Treba poznamenať, že akékoľvek informácie predložené v súlade s článkom 21 sa zohľadnia len v tom prípade, ak budú v čase ich predloženia podložené konkrétnymi dôkazmi.

6. Lehoty

a) Všeobecné lehoty

i) Pre zúčastnené strany za účelom požiadania o dotazník alebo iné formuláre žiadostí

Všetky zúčastnené strany by mali požiadať o dotazník alebo iné formuláre žiadostí čo najskôr, najneskôr však do 10 dní od uverejnenia tohto oznámenia v Úradnom vestníku Európskej únie.

ii) Pre zúčastnené strany za účelom prihlásenia sa a predloženia vyplnených dotazníkov či akýchkoľvek iných informácii

Všetky zúčastnené strany, ak sa ich zastúpenia majú počas prešetrovania zohľadniť, sa musia prihlásiť kontaktovaním Komisie, oznámiť svoje stanoviská a predložiť odpovede na dotazníky či akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že uplatnenie väčšiny procesných práv stanovených v základnom nariadení závisí od prihlásenia sa príslušnej strany v rámci uvedeného obdobia.

Spoločnosti začlenené do výberu vzoriek musia predložiť odpovede na dotazník v lehote uvedenej v odseku 6 písm. b) bod iii) tohto oznámenia.

iii) Vypočutie

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

b) Osobitná lehota týkajúca sa výberu vzoriek

i) Údaje uvedené v odseku 5.1 písm. a) bodoch i) ii) a iii) by mali byť Komisii doručené do 15 dní odo dňa uverejnenia tohto oznámenia v Úradnom vestníku Európskej únie, keďže Komisia má v úmysle poradiť sa o záverečnom výbere vzoriek s príslušnými stranami, ktoré vyjadrili ochotu byť začlenené do výberu vzoriek, v lehote 21 dní od uverejnenia tohto oznámenia v Úradnom vestníku Európskej únie.

ii) Akékoľvek iné informácie potrebné pre výber vzoriek, ako je uvedené v odseku 5.1 písm. a) bod iv), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Odpovede na dotazník od strán, ktoré boli začlenené do výberu vzoriek, musia byť Komisii doručené do 37 dní od dátumu oznámenia o ich začlenení do výberu vzoriek.

c) Osobitná lehota týkajúca sa výberu krajiny s trhovým hospodárstvom

Strany zúčastňujúce sa na prešetrovaní môžu mať pripomienky k vhodnosti Rumunska, o ktorom sa uvažuje, ako je uvedené v odseku 5.1 písm. d) tohto oznámenia, ako o krajine s trhovým hospodárstvom na účely stanovenia normálnej hodnoty v súvislosti s Ukrajinou. Tieto pripomienky musia byť Komisii doručené do 10 dní od dátumu uverejnenia tohto oznámenia v Úradnom vestníku Európskej únie.

d) Osobitná lehota týkajúca sa predloženie žiadostí o štatút trhového hospodárstva a/alebo o individuálne zaobchádzanie

Riadne odôvodnené žiadosti o štatút trhového hospodárstva (ako je uvedené v odseku 5.1 písm. e) tohto oznámenia) a/alebo o individuálne zaobchádzanie v súlade s článkom 9 ods. 5 základného nariadenia musia byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie.

7. Písomné podania, odpovede na dotazník a korešpondencia

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, e-mailovú adresu, číslo telefónu a faxu a/alebo telexu zúčastnenej strany. Všetky písomné podania, vrátane informácií vyžadovaných v tomto oznámení, odpovedí na dotazník a korešpondencie, ktoré zúčastnené strany poskytli ako dôverné, sa označujú ako „Obmedzené (5)“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „Na účely kontroly zúčastnenými stranami“.

Adresa Komisie:

European Commission Directorate General for Trade Directorate B Office: J-79 5/16 B-1049 Brussels Fax (32 2) 295 65 05

8. Odmietnutie spolupráce

V prípade, ak ktorákoľvek zo zúčastnených strán odmietne sprístupniť alebo neposkytne potrebné informácie v rámci lehoty alebo výrazne bráni prešetrovaniu, dočasné alebo konečné, pozitívne či negatívne zistenia sa môžu v súlade s článkom 18 základného nariadenia stanoviť na základe dostupných skutočností.

Ak sa zistí, že ktorákoľvek zo zúčastnených strán poskytla nepravdivé alebo zavádzajúce informácie, dané informácie sa nebudú brať do úvahy a môžu sa využiť dostupné skutočnosti. Ak niektorá zo zúčastnených strán nespolupracuje alebo spolupracuje len čiastočne a zistenia sa preto zakladajú na dostupných skutočnostiach podľa článku 18 základného nariadenia, môže byť výsledok pre túto stranu menej priaznivý, ako by tomu bolo v prípade, ak by táto strana spolupracovala.

9. Časový plán prešetrovania

Podľa článku 6 ods. 9 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie. V súlade s článkom 7 ods. 1 základného nariadenia možno predbežné opatrenia zaviesť najneskôr do 9 mesiacov od uverejnenia tohto oznámenia v Úradnom vestníku Európskej únie.

10. Preskúmanie súčasných opatrení

Nariadením Rady (ES) č. 2320/97 (6) bolo na dovoz určitých bezšvíkových rúr a rúrok zo železa alebo nelegovanej ocele pôvodom okrem iného z Ruska a Rumunska, spadajúcich pod kódy KN 7304 1010, 7304 1030, 7304 3199, 7304 3991 a 7304 3993, uložené konečné antidumpingové clo.

Nariadením Rady (ES) č. 348/2000 bolo na dovoz určitých bezšvíkových rúr a rúrok zo železa alebo nelegovanej ocele pôvodom z Chorvátska a Ukrajiny, spadajúcich pod kódy KN 7304 10 10, 7304 10 30, 7304 31 99, 7304 39 91 a 7304 39 93, uložené konečné antidumpingové clo.

Ak sa počas konania začatého na základe tohto oznámenia stanoví, že na určité bezšvíkové rúry a rúrky zo železa alebo ocele pôvodom z Chorvátska, Rumunska, Ruska a Ukrajiny je potrebné uložiť opatrenia, ktoré by pokrývali aj bezšvíkové rúry a rúrky zo železa alebo nelegovanej ocele, pokračovanie v opatreniach uložených nariadeniami Rady (ES) č. 2320/97 a 348/200 už nebude vhodné, a preto by sa mali tieto nariadenia zodpovedajúcim spôsobom zmeniť a doplniť alebo zrušiť. Z tohto dôvodu by sa malo začať s predbežným preskúmaním nariadenia (ES) č. 2320/97 a nariadenia (ES) č. 348/2000, ktoré by vzhľadom na prešetrenie začaté na základe tohto oznámenia umožnilo potrebné zmeny a doplnenia alebo ich zrušenie.

Preto týmto Komisia v súlade s článkom 11 ods. 3 základného nariadenia začína predbežné preskúmanie nariadenia (ES) č. 2320/97 a nariadenia (ES) č. 348/2000. Na tieto predbežné preskúmania sa mutatis mutandis uplatňujú ustanovenia stanovené v odsekoch 5, 6, 7 a 8 tohto oznámenia.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004 Ú. v. EÚ L 77, 13.3.2004, s. 12.).

(2) Individuálne rozpätie možno požadovať v súlade s článkom 17 ods. 3 základného nariadenia v prípade spoločností, ktoré nie sú zahrnuté do výberu vzoriek, s článkom 9 ods. 5 základného nariadenia týkajúceho sa individuálneho zaobchádzania v prípade krajín s iným ako trhovým hospodárstvom/transformujúcim sa hospodárstvom a s článkom 2 ods. 7 písm. b) základného nariadenia v prípade spoločností, ktoré požadujú štatút trhového hospodárstva. Treba poznamenať, že žiadosti o individuálne zaobchádzanie si vyžadujú prihlášku v súlade s článkom 9 ods. 5 základného nariadenia a žiadosti týkajúce sa štatútu trhového hospodárstva prihlášku v súlade s článkom 2 ods. 7 písm. b) základného nariadenia.

(3) Usmernenia týkajúce sa významu prepojených spoločností možno nájsť v článku 143 nariadenia Komisie (EHS) č. 2454/93 týkajúceho sa zavedenia Colného kódexu Spoločenstva (Ú. v. ES L 253, 11.10.1993, s. 1).

(4) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (Antidampingová dohoda).

(5) Ú. v. ES L 322, 25.11.1997, s. 1, naposledy zmenené a doplnené nariadením Rady (ES) č. 1322/2004 (Ú. v. EÚ L 246, 20.7.2004, s. 10).

(6) Ú. v. ES L 45, 17.2.2000, s. 1, naposledy zmenené a doplnené nariadením Rady (ES) č. 258/2005 (Ú. v. EÚ L 46, 17.02.2005, s. 7).